6.

az I. függelékben az „Útmutatás az 1. számú EASA-űrlap használatához” cím helyébe a következő szöveg lép: „Az alábbi útmutatás csak az 1. számú EASA-űrlap gyártási célú felhasználására vonatkozik. Az 1. számú EASA-űrlap karbantartási célú felhasználásával az 1321/2014/EU rendelet I. mellékletének (M. rész) II. függeléke foglalkozik. 1. CÉL ÉS HASZNÁLAT 1.1. A tanúsítvány egyik elsődleges célja, hogy igazolja az új repüléstechnikai termékek, alkatrészek és berendezések (a továbbiakban: darab(ok)) légi alkalmasságát. 1.2. A tanúsítvány és a darab(ok) között megfeleltetést kell felállítani. A tanúsítvány kibocsátója köteles a tanúsítványt oly módon megőrizni, hogy abból az eredeti adatok egyértelműen ellenőrizhetők legyenek. 1.3. A tanúsítványt számos légialkalmassági hatóság elfogadja, ez azonban bizonyos esetekben kétoldalú megállapodások és/vagy az adott légialkalmassági hatóság által követett politika függvénye is lehet. 1.4. A tanúsítvány nem szállító- vagy fuvarlevél. 1.5. A tanúsítvány légi jármű engedélyezésére nem használható fel. 1.6. A tanúsítvány nem testesít meg jóváhagyást a darabnak egy adott légi járműbe, hajtóműbe vagy légcsavarba történő beszerelése tekintetében, csupán arra szolgál, hogy tájékoztassa a végfelhasználót a légialkalmassági jóváhagyás eredményeiről. 1.7. Egyazon tanúsítvány nem használható fel gyártási és karbantartási célra is. 1.8. Egyazon tanúsítvány nem állítható ki olyan darabok együttesére, amelyek egyik részének tanúsítása »jóváhagyott tervadatok«, másik részének tanúsítása »nem jóváhagyott tervadatok« alapján történt. 2. ÁLTALÁNOS FORMÁTUM 2.1. A tanúsítványnak követnie kell a csatolt formátumot, beleértve a rovatok számozását és helyét is. Az egyes rovatok mérete az adott kérelemnek megfelelően változtatható, de ezáltal a tanúsítvány nem válhat felismerhetetlenné. 2.2. A tanúsítványnak »fekvő« formátumúnak kell lennie, befoglaló méretei azonban – ügyelve a tanúsítvány felismerhetőségére és olvashatóságára – növelhetők vagy csökkenthetők. Kétség esetén az illetékes hatósághoz kell fordulni. 2.3. A felhasználó, illetve a beszerelést végző személy felelősségére vonatkozó bejegyzés az űrlap bármely oldalán elhelyezhető. 2.4. Ügyelni kell arra, hogy a feliratok egyértelműek és könnyen olvashatóak legyenek. 2.5. A tanúsítvány elkészíthető előnyomtatva vagy számítógéppel. A tanúsítványon szereplő vonalaknak és betűknek minden esetben egyértelműeknek és olvashatóaknak kell lenniük, és követniük kell az előírt formátumot. 2.6. A tanúsítványt angol nyelven, továbbá szükség szerint más nyelveken kell kiállítani. 2.7. A tanúsítvány kitölthető gépi/számítógépes úton vagy kézzel; utóbbi esetben nagybetűket kell alkalmazni. A kitöltés során ügyelni kell a könnyű olvashatóságra. 2.8. Az egyértelműség érdekében lehetőség szerint kerülni kell a rövidítések használatát. 2.9. A tanúsítvány hátoldalán fennmaradó üres helyen további információk tüntethetők fel, a tanúsításra vonatkozó nyilatkozatokat azonban minden esetben az előoldalon kell elhelyezni. Ha a bejegyzések céljára a tanúsítvány hátoldalát is igénybe veszik, erre a tanúsítvány előoldalán a megfelelő rovatban utalni kell. 3. PÉLDÁNYOK 3.1. A tanúsítvány tetszőleges számú példányban kiállítható: nincs korlátozva sem az ügyfélnek átadandó példányok, sem a kibocsátó által megőrzendő példányok száma. 4. HIBÁS TANÚSÍTVÁNY 4.1. Ha a végfelhasználó hibát talál a tanúsítványon, erről köteles írásban, a hiba megjelölésével értesíteni a kibocsátót. A hiba kijavítására a kibocsátó új tanúsítványt állíthat ki. 4.2. Az új tanúsítványt új űrlap-azonosító számmal, aláírással és keltezéssel kell ellátni. 4.3. A kibocsátó az új tanúsítvány kiállítása iránti kérelemnek a darab(ok) állapotának újbóli ellenőrzése nélkül is helyt adhat. Az új tanúsítvány nem a darab(ok) aktuális állapotára vonatkozik. A korábbi tanúsítványra a 12. rovatban a következő bejegyzéssel kell hivatkozni: »Ez a tanúsítvány a [eredeti kiadás dátuma]-án/-én kelt [az eredeti űrlap-azonosító szám]. számú tanúsítvány [a helyesbített rovat vagy rovatok sorszáma]. rovatában található hibá(ka)t helyesbíti, és nem tanúsít megfelelőséget, állapotot vagy üzembe helyezésre való alkalmasságot.« Mindkét tanúsítványt meg kell őrizni az eredeti tanúsítvány megőrzési idejéig. 5. A TANÚSÍTVÁNY KITÖLTÉSE A KIBOCSÁTÓ RÉSZÉRŐL 1. rovat Jóváhagyó illetékes hatóság/Ország Azon illetékes hatóság neve és országa, amelynek joghatósága alatt a tanúsítvány kiállítása történik. Ha az illetékes hatóság az ügynökség, akkor ebbe a rovatba elegendő az »EASA« szöveget beírni. 2. rovat Az 1. számú EASA-űrlap fejléce »ÜZEMKÉPESSÉGI TANÚSÍTVÁNY – 1. SZ. EASA-ŰRLAP« 3. rovat Űrlap azonosító száma Fel kell tüntetni a 4. rovatban megjelölt szervezet által kialakított számozási rendszer vagy eljárás alapján a tanúsítványhoz rendelt egyedi azonosítót, mely betűket és számokat egyaránt tartalmazhat. 4. rovat Szervezet neve és címe Fel kell tüntetni a gyártó szervezet (lásd az 55. számú EASA-űrlap A. lapját), illetve a tanúsítvány hatálya alá tartozó darabo(ka)t rendelkezésre bocsátó természetes vagy jogi személyek teljes nevét és címét. Ha a rovat erre elegendő helyet biztosít, feltüntethető a szervezet logója stb. is. 5. rovat Munkamegrendelés/szerződés/számla Fel kell tüntetni a munkamegrendelés számát, a szerződés számát, a számlaszámot vagy más hasonló hivatkozási számot, amely megkönnyíti az ügyfél számára a darab(ok) nyomon követését. 6. rovat Darab Több darab esetén fel kell tüntetni az egyes darabok sorszámát, megkönnyítve azonosításukat a 12. rovatban. 7. rovat Leírás Fel kell tüntetni a darab megnevezését vagy leírását. Lehetőség szerint a folyamatos légialkalmasságra vonatkozó utasításokban vagy a karbantartási dokumentációban (például az illusztrált alkatrész-katalógusban, a légi jármű karbantartási kézikönyvében, a szervizelési közleményben, az alkatrész karbantartási kézikönyvében) található megnevezés alkalmazandó. 8. rovat Alkatrészszám Fel kell tüntetni a darabon, annak címkéjén vagy csomagolásán szereplő alkatrészszámot. Hajtómű és légcsavar esetében ez a szám a típusmegjelöléssel is helyettesíthető. 9. rovat Mennyiség Fel kel tüntetni a darabok mennyiségét. 10. rovat Gyártási szám Ha a darabot valamely előírást követve gyártási számmal látták el, akkor azt ebben a rovatban kell feltüntetni. Ugyanitt megadható bármely más hasonló szám, amelynek használata nincs előírva. Ha a darabhoz nem tartozik gyártási szám, a rovatba az »N/A« szöveget kell írni. 11. rovat Állapot/munka Alkalmazni kell a »PROTOTÍPUS« vagy »ÚJ« megjelölést. A rovatba »PROTOTÍPUS« írandó a következő esetekben: i. új darab gyártása nem jóváhagyott tervadatok alapján; ii. új darab gyártása olyan tervadatoknak megfelelően, amelyekre vonatkozóan még nem tettek nyilatkozatot az Ib. melléklet (21. rész Light) A. szakaszának C., F. vagy N. alrészével összhangban; iii. korábbi tanúsítvány tartalmának újbóli tanúsítása a 4. rovatban megjelölt szervezet által azt követően, hogy a darabon még üzembe helyezése előtt módosítást vagy javítást hajtottak végre (például tervmódosítás átvezetése céljából, gyártási hiba javítása, ellenőrzés, teszt vagy a tervezési élettartam meghosszabbítása nyomán). Az eredeti tanúsítvány és a módosítás vagy javítás adatait a 12. rovatban meg kell adni; A rovatba »ÚJ« írandó a következő esetekben: i. új darab gyártása a jóváhagyott tervadatok alapján; ii. új darab gyártása olyan tervadatoknak megfelelően, amelyekre vonatkozóan az Ib. melléklet (21. rész Light) A. szakaszának C., F. vagy N. alrészével összhangban nyilatkozatot tettek; iii. korábbi tanúsítvány tartalmának újbóli tanúsítása a 4. rovatban megjelölt szervezet által azt követően, hogy a darabon még üzembe helyezése előtt módosítást vagy javítást hajtottak végre (például tervmódosítás átvezetése céljából, gyártási hiba javítása, ellenőrzés, teszt vagy a tervezési élettartam meghosszabbítása nyomán). Az eredeti tanúsítvány és a módosítás vagy javítás adatait a 12. rovatban meg kell adni; iv. korábbi tanúsítvánnyal tanúsított »prototípus« darabok (megfelelés csak nem jóváhagyott tervadatoknak) átminősítése »új« darabbá (megfelelés jóváhagyott tervadatoknak és biztonságos üzemkész állapot) a termékgyártó vagy a 4. rovatban megjelölt szervezet által azt követően, hogy a vonatkozó tervadatokat változtatás nélkül jóváhagyták. Tanúsított termék esetében a 12. rovatba a következő bejegyzést kell írni: „»PROTOTÍPUS« DARABOK ÁTMINŐSÍTÉSE »ÚJ« DARABBÁ: EZ AZ OKMÁNY AZON TERVADATOK [TÍPUSALKALMASSÁGI BIZONYÍTVÁNY/KIEGÉSZÍTŐ TÍPUSALKALMASSÁGI BIZONYÍTVÁNY SZÁMA ÉS A FELÜLVIZSGÁLATI SZINT BEILLESZTÉSE] JÓVÁHAGYÁSÁT (DÁTUM: [DÁTUM BEILLESZTÉSE, HA AZ A FELÜLVIZSGÁLAT ÁLLAPOTÁNAK AZONOSÍTÁSÁHOZ SZÜKSÉGES]) TANÚSÍTJA, AMELYEK ALAPJÁN E DARAB(OK) GYÁRTÁSA TÖRTÉNT.” A 13a. rovatban a »gyártása jóváhagyott tervadatok alapján történt, és biztonságos üzemkész állapotban van« szövegrész melletti négyzetet kell bejelölni; az Ib. melléklet (21. rész Light) A. szakaszának C. alrésze szerinti tervezési megfelelőségi nyilatkozat hatálya alá tartozó légi jármű esetében a 12. rovatba a következő bejegyzést kell írni: „»PROTOTÍPUS« DARABOK ÁTMINŐSÍTÉSE »ÚJ« DARABBÁ: EZ AZ OKMÁNY AZON TERVADATOKRA VONATKOZÓ [A NYILATKOZATTÉTELI HIVATKOZÁSI JEL ÉS A FELÜLVIZSGÁLATI SZINT BEILLESZTÉSE] NYILATKOZATTÉTELT (DÁTUM: [DÁTUM BEILLESZTÉSE, HA AZ A FELÜLVIZSGÁLAT ÁLLAPOTÁNAK AZONOSÍTÁSÁHOZ SZÜKSÉGES]) TANÚSÍTJA, AMELYEK ALAPJÁN E DARAB(OK) GYÁRTÁSA TÖRTÉNT.” v. korábban rendelkezésre bocsátott új darab átvizsgálása engedélyezés előtt az ügyfél által megadott szabvány vagy előírások alapján (ezek és az eredeti tanúsítás adatait a 12. rovatban meg kell adni) vagy a légi alkalmasság megállapítása céljából (a 12. rovatban a jelenlegi tanúsítás alapját és az eredeti tanúsítás adatait kell megadni). 12. rovat Megjegyzések Ismertetni kell a 11. rovatban megjelölt munkát vagy közvetlen leírással, vagy a háttér-dokumentációra való hivatkozással oly módon, hogy ennek alapján a felhasználó vagy a beszerelést végző személy a tanúsítás tárgyát képező munkával összefüggésben megítélhesse a darab(ok) légi alkalmasságát. Amennyiben ehhez szükség esetén külön lapot használtak, az 1. számú EASA-űrlapon hivatkozni kell erre. A bejegyzések kapcsán egyértelművé kell tenni, hogy a 6. rovatban megjelölt darabok közül melyik(ek)re vonatkoznak. Ha nincs megjegyzés, a rovatba a »Nincs« szöveg írandó. Fel kell tüntetni a nem jóváhagyott tervadatok alapján történő tanúsítás indokát (például: még nincs típusalkalmassági bizonyítvány, csak tesztelés céljából, még nincsenek jóváhagyott tervadatok). Ha a darabot olyan tervadatoknak megfelelően állították elő, amelyekre vonatkozóan a nyilatkozattevő még nem tett nyilatkozatot az Ib. melléklet (21. rész Light) A. szakaszának C., F. vagy N. alrészével összhangban, a 12. rovatba a következő bejegyzést kell írni: »Az Ib. melléklet (21. rész Light) A. szakaszának C., F. VAGY N. ALRÉSZE SZERINTI TERVEZÉSI MEGFELELŐSÉGI NYILATKOZATRA MÉG NEM KERÜLT SOR« Ha a darabot olyan tervadatoknak megfelelően állították elő, amelyekre vonatkozóan már nyilatkozatot tettek az Ib. melléklet (21. rész Light) A. szakaszának C., F. vagy N. alrészével összhangban, a 12. rovatba a következő bejegyzést kell írni: »Az Ib. melléklet (21. rész Light) A. szakaszának C., F. VAGY N. ALRÉSZE SZERINTI TERVEZÉSI MEGFELELŐSÉGI NYILATKOZATBAN SZEREPLŐ TERVADATOKNAK MEGFELELŐEN GYÁRTVA« Ha a tanúsítvány kiállítása az 1. számú EASA-űrlap elektronikus változata alapján történik, minden olyan adatot, amely más rovatba nem írható be, ebben a rovatban kell feltüntetni. 13a. rovat A két négyzet közül csak az egyik jelölhető be: 1. A »gyártása jóváhagyott tervadatok alapján történt, és biztonságos üzemkész állapotban van« szövegrész melletti négyzetet kell bejelölni, ha a darab(ok) gyártása jóváhagyott tervadatok felhasználásával történt, és megállapítást nyert, hogy a darab(ok) biztonságos üzemkész állapotban van(nak); 2. A »gyártása a 12. rovatban leírt, nem jóváhagyott tervadatok alapján történt« szövegrész melletti négyzetet kell bejelölni, ha a darab(ok) gyártása megfelelő nem jóváhagyott tervadatok alapján történt. Ezt a négyzetet kell bejelölni akkor is, ha a darabo(ka)t az Ib. melléklet (21. rész Light) A. szakaszának C., F. és N. alrészével összhangban tett nyilatkozat szerinti tervadatoknak megfelelően gyártották. A kérdéses tervadatokat a 12. rovatban kell megadni (például: még nincs típusalkalmassági bizonyítvány, csak tesztelés céljából, még nincsenek jóváhagyott tervadatok, megfelelés az Ib. melléklet (21. rész Light) A. szakaszának C., F. vagy N. alrésze szerinti tervezési megfelelőségi nyilatkozatban szereplő tervadatoknak). Olyan darabok együttesére, amelyek egyik részének tanúsítása jóváhagyott tervadatok, másik részének tanúsítása nem jóváhagyott tervadatok alapján történt, nem állítható ki egyazon tanúsítvány. 13b. rovat Hivatalos aláírás Ezt a rovatot az arra jogosult személynek kell aláírnia. A rovatot csak olyan személy láthatja el aláírásával, aki az illetékes hatóság szabályai és politikája alapján különös aláírási jogosultsággal rendelkezik. A beazonosítás megkönnyítése érdekében a rovatba bejegyezhető az aláíró személy egyedi azonosító száma is. 13c. rovat Jóváhagyás/engedély száma Fel kell tüntetni a jóváhagyás/engedély számát vagy hivatkozási jelét. Ezt a számot vagy hivatkozási jelet az illetékes hatóság adja ki jóváhagyott vagy nyilatkozat hatálya alá tartozó gyártó szervezetek számára (az Ib. melléklet (21. rész Light) szerint gyártott alkatrészek esetében). Ha a szervezet olyan részt állított elő, amely megfelel azon tervadatoknak, amelyekre nézve már nyilatkozatot tettek az Ib. melléklet (21. rész Light) A. szakaszának C., F. vagy N. alrészével összhangban, és a szervezet nem jóváhagyott vagy nyilatkozat hatálya alá tartozó gyártó szervezet, akkor a következő bejegyzést kell beírni: »Az Ib. melléklet (21. rész Light) A. szakaszának R. ALRÉSZE SZERINT GYÁRTVA« 13d. rovat Név Fel kell tüntetni a 13b. rovatot aláíró személy nevét olvasható formában. 13e. rovat Dátum Fel kell tüntetni a 13b. rovat aláírásának napját a következő formátumban: nn = nap (két számjegy), hhh = hónap (az első három betű), éééé = év (négy számjegy). 14a–14e. rovattal A kapcsolatos általános követelmények: Gyártási célú tanúsítás esetén nem használatos. Annak érdekében, hogy a rovatokba véletlenül, illetve illetéktelenül ne kerülhessenek adatok, ezeket a rovatokat sötétítéssel, mintázattal vagy másként meg kell jelölni. A felhasználó, illetve a beszerelést végző személy felelőssége Az alább feltüntetendő bejegyzés arra figyelmezteti a végfelhasználót, hogy a tanúsítványtól függetlenül fennáll az űrlapot kísérő darabok beszerelésével és felhasználásával kapcsolatos felelőssége: »EZEN OKMÁNY MEGLÉTE NEM JELENT AUTOMATIKUSAN BESZERELÉSI JOGOSULTSÁGOT. HA A FELHASZNÁLÓ, ILLETVE A BESZERELÉST VÉGZŐ SZEMÉLY AZ 1. ROVATBAN MEGJELÖLT LÉGIALKALMASSÁGI HATÓSÁG HELYETT MÁS LÉGIALKALMASSÁGI HATÓSÁG NEMZETI RENDELKEZÉSEI SZERINT VÉGZI TEVÉKENYSÉGÉT, AKKOR FELTÉTLENÜL GONDOSKODNIA KELL ARRÓL, HOGY LÉGIALKALMASSÁGI HATÓSÁGA ELFOGADJA AZ 1. ROVATBAN MEGJELÖLT LÉGIALKALMASSÁGI HATÓSÁGTÓL SZÁRMAZÓ DARABOKAT. A 13A. ÉS A 14A. ROVAT BEJEGYZÉSE NEM MINŐSÜL BESZERELÉSI BIZONYÍTVÁNYNAK. A LÉGI JÁRMŰ ÜZEMBE HELYEZÉSÉT MEGELŐZŐEN A LÉGI JÁRMŰ KARBANTARTÁSI NYILVÁNTARTÁSAINAK MINDEN ESETBEN TARTALMAZNIUK KELL A FELHASZNÁLÓ, ILLETVE A BESZERELÉST VÉGZŐ SZEMÉLY ÁLTAL A NEMZETI RENDELKEZÉSEKKEL ÖSSZHANGBAN KIÁLLÍTOTT BESZERELÉSI BIZONYÍTVÁNYT.«”